በደቡብ ሱዳን የዜጎችን ሓሳብ በነጻነት የመግለጽ መብት ሊከበር ይገባል -የመንግሥታቱ ድርጅት
በደቡብ ሱዳን ያለውን አለመረጋጋት ወደ ሰላም ለመመለስ የዜጎች ሓሳብን በነጻነት የመግለጽ መብት ማክበር እንደሚገባ የተባበሩት መንግስታት ድርጅት አሳስቧል፡፡ለደቡብ ሱዳን ሰላም መረጋገጥ  በአለም አቀፍ ደረጃ እየተከናወኑ ካሉ ድርድሮች በተጨማሪ  የሀገሪቱ  የመገናኛ ብዙሃን እና ጋዜጠኞች  ሃሳባቸውን ያለምንም ገደብ በነጻነት የመግለጽ መብታቸው ሊከበር ይገባልም ነው ያለው፡፡መጠነ ሰፊ የሰብአዊ መብት ጥሰት የተስተዋለበት የደቡብ ሱዳን የእርስ በእርስ ጦርነት በብዙ ሚሊየን የሚቆጠሩ የሀገሪቱን ዜጎች ለስቃይና ለችግር ዳርጓል፡፡  ዜጎችም በህይወት የመኖር  እና ፍትህ የማግኘት መብታቸው ተጥሷል፡፡ በሀገሪቱ ያለውን የእርስ በእርስ ጦርነት ለማስቆምም በአለም አቀፍ እንዲሁም በሀገር አቀፍ ደረጃ ዘርፈ ብዙ ጥረቶች እየተደረጉ ቢሆን ዘላቂ መፍሄ ግን ማምጣት አልተቻለም፡፡የተባበሩት መንግስታት ድርጅት ባወጣው አዲስ ሪፖርት  በአለም አቀፍ ደረጃም ሆነ በሀገር አቀፍ ደረጃ እየተከናወኑ ካሉ የሰላም ድርድሮች በተጨማሪ የሀገሪቱ የሲቪል ማኅበራት ተዋናዮች፤ የመገናኛ ብዙሃን እና ጋዜጠኞች  ሓሳባቸውን ያለምንም ገደብ በነጻነት የመግለጽ መብታቸው ቢከበር ለሀገሪቱ ሰላም መስፈን ሚናው የጎላ እንደሚሆን አስቀምጧል፡፡ በደቡብ ሱዳን ተቀናቃኝ ፓርቲዎች መካከል እርቅ ሊወርድና በሀገሪቱ ሰላም ሊሰፍን የሚችለው የሀገሪቱ ዜጎች በዘር ሀረጋቸውም ሆነ በፖለቲካ አመለካከታቸው ሳይገደቡ እንዲሁም ተጽእኖ ሳይደርስባቸው  ሀሳባቸውን በነጻነት መግለጽ ሲችሉ እንደሆነም ነው ሪፖርቱ ያመለከተው፡፡በተባበሩት መንግስታት የደቡብ ሱዳን ተልእኮ እና በድርጅቱ የሰብአዊ መብት ቢሮ አማካኝነት ይፋ የሆነው ሪፖርቱ ሀሳብን በነጻነት የመግለጽ መብት ላይ የሚስተዋሉ ገደቦች ዜጎች ላይ ፍርሃትን ከማጫር ባለፈ  የተቃውሞና የክርክር መድረኮች እንዲቀንሱ ምክንያት ሆነዋል፡፡ ይህ ገደብም ጥላቻን ከማነሳሳት በዘለለ አለመተማመን እና ግጭቶች እንዲፈጠሩ ምክንያት ሆኗል፡፡ሪፖርቱ ይፋ እንዳደረገው ከሆነ ከፈረንጆቹ  ሰኔ ወር 2016 እስከ ታህሳስ ወር 2017 ሀሳብን በነጻነት ከመግለጽ መብት ጋር በተያያዘ 120 ሰዎች የመብት ጥሰቱ ሰለባ እንደነበሩ ያሳያል፡፡  ከእነዚህ ውስጥም አስራ ሰባቱ ሴቶች ናቸው፡፡ ለመብት ጥሰቱም  የሀገሪቱን ብሔራዊ የደህንነት አገልግሎትን ጨምሮ የሱዳን ሕዝብ ነፃ አውጪ  ጦር እና የደቡብ ሱዳን ብሔራዊ የፖሊስ አገልግሎት ተጠያቂ ሆነዋል፡፡የመብት ጥሰቱ ተጠቂ የሆኑ ግለሰቦች በበኩላቸው የበቀል እርምጃዎችን በመፍራት እና በፍትህ ተቋሞች ላይ እምነት በማጣታቸው የተነሳ ቅሬታቸውን በተገቢው መልኩ ማቅረብ እንዳልቻሉ ተናግረዋል፡፡የተባበሩት መንግስታት የሰብአዊ መብት ከፍተኛ ኮሚሽነር ዚድ ራድ አል ሁሴን  ሰላምና ልማትን ለማረጋገጥ መሰረታዊ የሆነው ሀሳብን በነጻነት የመግለጽ መብት በደቡብ ሱዳን ቦታ እንዳጣ ገልጸው፥ የግጭቱ ተቀናቃኝ ፓርቲዎች ዜጎችን በዘራቸው፤ በእምነታቸው ወይም በፖለቲካ አመለካከታቸው ሳይለዩ  ሀሳባቸውን በነጻነት የመግለጽ መብታቸውን ሊያከብሩ እንደሚገባ አሳስበዋል፡፡የሁሉም የደቡብ ሱዳን ሕዝቦች ድምጽ መስማት በጣም አስፈላጊ እንደሆነ የተናገሩት በተባበሩት መንግስታት ድርጅት የደቡብ ሱዳን ተልእኮ ዋና ጸሐፊ ተወካይ ዴቪድ ሺረር ሀሳብን በነጻነት የመግለጽ መብት መረጋገጥ ከቻለ በሀገሪቱ አስተማማኝ፤ ሁሉን አቀፍ እና ዘላቂ ሰላም እንደሚረጋገጥ ያላቸውን እምነት ገልጸዋል፡፡ሪፖርቱ በመጨረሻም በሀገሪቱ ያለው የሰብአዊ መብት አያያዝ መሻሻል እንደሚኖርበት ጠቁሞ ታጣቂ ሀይችም ለጋዜጠኞች፣ ለሲቪል ማህበረሰቦች፤ እና ለሰብአዊ መብት ተሟጋቾች ከለላ ሊሰጡ እንደሚገባ አሳስበዋል፡፡( ምንጭ:ኢንዲፔንደንት)